CELEX: E2014P0018
Language: el
Date: 2014-09-04 00:00:00
Title: Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Héraðsdómur Reykjavíkur στις 4 Σεπτεμβρίου 2014 στην υπόθεση Wow air ehf. κατά Samkeppniseftirlitið (ισλανδική αρχή ανταγωνισμού), Isavia ohf. και Icelandair ehf. (Υπόθεση E-18/14)

15.1.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 11/16
            
         Αίτηση για την έκδοση συμβουλευτικής γνώμης που υποβλήθηκε στο Δικαστήριο της ΕΖΕΣ από το Héraðsdómur Reykjavíkur στις 4 Σεπτεμβρίου 2014 στην υπόθεση Wow air ehf. κατά Samkeppniseftirlitið (ισλανδική αρχή ανταγωνισμού), Isavia ohf. και Icelandair ehf.
   (Υπόθεση E-18/14)
   (2015/C 11/06)
   Με επιστολή της 4ης Σεπτεμβρίου 2014, το Héraðsdómur Reykjavíkur (Πρωτοδικείο του Reykjavík, Ισλανδία) υπέβαλε αίτηση στο Δικαστήριο της ΕΖΕΣ, η οποία παρελήφθη από τη Γραμματεία του Δικαστηρίου στις 4 Σεπτεμβρίου 2014, για την έκδοση συμβουλευτικής γνώμης στην υπόθεση Wow air ehf. κατά Samkeppniseftirlitið (ισλανδική αρχή ανταγωνισμού), Isavia ohf. και Icelandair ehf., σχετικά με τα ακόλουθα ερωτήματα:
   
               1.
            
            
               Ο κανονισμός (ΕΟΚ) αριθ. 95/93 του Συμβουλίου, της 18ης Ιανουαρίου 1993, σχετικά με τους κοινούς κανόνες κατανομής του διαθέσιμου χρόνου χρήσης (slots) στους κοινοτικούς αερολιμένες υποχρεώνει τα κράτη μέλη να διασφαλίσουν ότι η εθνική νομοθεσία χορηγεί ανεξάρτητη διοικητική εξουσία σε συντονιστή που διορίζεται βάσει των διατάξεων του κανονισμού, όσον αφορά την εκτέλεση των καθηκόντων του, στο πλαίσιο της εκτελεστικής εξουσίας του κράτους μέλους ή έχει το κράτος μέλος τη διακριτική ευχέρεια να αποφασίζει για το καθεστώς του συντονιστή βάσει της εθνικής νομοθεσίας;
            
         
               2.
            
            
               Στις οδηγίες για τη διεκπεραίωση των καταγγελιών σχετικά με την κατανομή του διαθέσιμου χρόνου χρήσης στο άρθρο 8 παράγραφοι 7 και 8 του κανονισμού (ΕΟΚ) αριθ. 95/93 θεωρείται ότι όλες οι καταγγελίες, συμπεριλαμβανομένων των καταγγελιών για ζητήματα ανταγωνισμού, θα υπόκεινται στη διαδικασία που προβλέπεται στο εν λόγω άρθρο ή πρέπει η αιτιολογική σκέψη 15 του προοιμίου του κανονισμού να ερμηνευθεί υπό την έννοια ότι ο κανονισμός πρέπει να εφαρμόζεται με την επιφύλαξη των κανόνων ανταγωνισμού της Συνθήκης, ιδίως των άρθρων 85 και 86, κατά τρόπον ώστε οι καταγγελίες για ζητήματα ανταγωνισμού να υπόκεινται αποκλειστικά στη δικαιοδοσία των αρχών ανταγωνισμού στο οικείο κράτος μέλος και, ως εκ τούτου, πρέπει να υποβάλλονται απευθείας σε αυτές;
            
         
               3.
            
            
               Εάν η αρχή ανταγωνισμού κράτους μέλους εκδώσει οδηγίες με βάση την εθνική νομοθεσία περί ανταγωνισμού, και σε συνάρτηση με τον κανονισμό (ΕΟΚ) αριθ. 95/93 του Συμβουλίου, με την πρόθεση να ενθαρρύνει τον ανταγωνισμό, θεωρείται στον κανονισμό ότι οι εν λόγω οδηγίες θα απευθύνονται στον οργανισμό διαχείρισης αερολιμένα / στην αρμόδια αρχή ή θα πρέπει να απευθύνονται στον συντονιστή;